KIRJALLINEN KYSYMYS E-0803/01 esittäjä(t): Hiltrud Breyer (Verts/ALE) komissiolle. BSE-kriisiin liittyvät vastuuasiat ja vahingonkorvaukset sekä komission toimet.



Virallinen lehti nro 350 E , 11/12/2001 s. 0039 - 0041



KIRJALLINEN KYSYMYS E-0803/01 esittäjä(t): Hiltrud Breyer (Verts/ALE) komissiolle (19. maaliskuuta 2001) Aihe: BSE-kriisiin liittyvät vastuuasiat ja vahingonkorvaukset sekä komission toimet 1. Kuinka paljon komission tiedossa on eläinrehun valmistajiin määräysten vastaisten tuotantomenetelmien vuoksi kohdistuneita rikosmenettelyjä tai vahingonkorvausvaatimuksia EU:ssa ja sen ulkopuolella? Jos komission tiedossa ei ole mitään tällaisia menettelyjä, miten se arvioi tilannetta, jossa eläinrehun tuottajiin ei kohdistu yhtään rikosmenettelyä? 2. Katsooko komissio, että tuottajan vastuuta ei tule soveltaa rikkomustapauksissa? 3. Mihin toimiin komissio aikoo BSE-kriisin johdosta ryhtyä tuotevastuuta koskevan direktiivin muuttamiseksi? 4. Aikooko komissio ryhtyä toimiin rehuainesten avoimen ilmoituksen toteuttamiseksi? 5. Aikooko komissio ryhtyä toimiin rehujen sisältämien sallittujen ainesten luettelon laatimiseksi niin, että samalla olisi ilmoitettava selvästi, ovatko ainekset eläin- vai kasvipohjaisia? 6. Mihin toimiin komissio aikoo ryhtyä lihaluujauhon ja itsestään kuolleista eläimistä valmistetun jauhon kieltämiseksi rehuissa? 7. Milloin komissio järjestää lihaluujauhoa koskevan konferenssin, kuten tehtiin heinäkuussa 1997? David Byrnen komission puolesta antama vastaus (4. heinäkuuta 2001) Komission tietoon ei ole tullut yhtään tapausta, jota olisi käsitelty rikostuomioistuimessa jossakin jäsenvaltiossa. Komissio tietää kuitenkin, että ainakin yksi yksityisen oikeushenkilön jättämä kantelu on parhaillaan esitutkinnassa Ranskassa. Heinäkuun 25 päivänä 1985 annetun neuvoston tuotevastuudirektiivi(1) 85/374/ETY myötä yhteisössä otettiin käyttöön tuottamuksesta riippumattoman vastuun periaate. Sen mukaisesti turvallisuudeltaan puutteellisen irtaimen esineen valmistajan on korvattava kaikki vahingot, jotka tuote aiheuttaa yksityishenkilöiden fyysiselle hyvinvoinnille tai omaisuudelle, riippumatta valmistajan tuottamuksesta. On kuitenkin otettava huomioon, että yleisten vastuusääntöjen mukaisesti direktiivin 4 artiklassa säädetään seuraavasti: vahinkoa kärsineen on näytettävä toteen vahinko, tuotteen puutteellinen turvallisuus sekä puutteellisen turvallisuuden ja vahingon välinen syy-yhteys; ja edelleen 7 artiklassa, jossa määräätään, millä ehdoilla tuottaja vapautuu vastuusta, e-kohdassa mainitaan tapaus, jossa laskettaessa tuote liikkeelle tieteellisen ja teknisen tiedon taso ei ollut sellainen, että puutteellinen turvallisuus olisi voitu havaita. Alkuperäinen direktiivi kattoi kaikki irtaimet esineet lukuun ottamatta maatalouden alkutuotteita ja riistatuotetteita. Maatalouden alkutuotteilla tarkoitetaan maassa kasvaneita tuotteita, karjatilojen tuotteita ja kalastustuotteita, alustavasti jalostettuja tuotteita lukuun ottamatta. Näin ollen eläinrehu sisältyi jo neuvoston direktiiviin 85/374/ETY, koska periaatteessa se on alustavasti jalostettu tuote. BSE-kriisin (bovine spongiform encephalopathy) seurauksena komissio ehdotti direktiivin muuttamista ja soveltamisalan laajentamista myös maatalouden alkutuotteisiin ja riistatuotteisiin. Tuotevastuuta koskevien jäsenvaltioiden lakien, asetusten ja hallinnollisten määräysten lähentämisestä annetun neuvoston direktiivin 85/374/ETY muuttamisesta 10 päivänä toukokuuta 1999 annettu Euroopan parlamentin ja neuvoston direktiivi 1999/34/EY(2) velvoittaa nyt jäsenvaltiot soveltamaan ankaraa vahinkovastuuta jalostamattomiin maataloustuotteisiin. Arvoisaa parlamentin jäsentä pyydetään kiinnittämään huomiota komission 31. tammikuuta 2001 hyväksymään kertomukseen direktiivin 85/374/ETY soveltamisesta(3). Komissio hyväksyi 7. tammikuuta 2000 ehdotuksen uuden päällysmerkintäjärjestelmän laatimisesta(4). Ehdotus on nyt parlamentin ja neuvoston käsiteltävänä. Ehdotuksen mukaan rehuseosten päällysmerkinnöissä on mainittava kaikki valmistusaineet, jotta maanviljelijä voi tehdä tietoisen valinnan. Pelkkä rehuainesten ryhmien ilmoittaminen ei ole enää mahdollista. Ehdotus on vielä käsittelyssä neuvostossa ja parlamentissa yhteispäätösmenettelyn mukaisesti. Komissio harkitsee toteutettavuustutkimuksen aloittamista, jossa erityisesti viitattaisiin sallittujen ainesten luettelon laatimiseksi ja ylläpitämiseksi luotaviin sääntöihin. Kielto käyttää jalostettuja eläinproteiineja rehussa laajennettiin neuvoston päätöksellä koskemaan myös muita kuin märehtijöitä, jotta elintarviketurvallisuus voitaisiin taata kuluttajille. Neuvosto pyysi myös selvitystä kasviproteiinien kysynnästä ja tarjonnasta, joten komissio esitti parlamentille ja neuvostolle kaksi asiakirjaa, joihin parlamentin jäsentä pyydetään tutustumaan: - ensimmäinen on valmisteluasiakirja(5) proteiinipitoisten kasvien kysynnästä ja tarjonnasta yhteisön alueella BSE-kriisin jälkeen, - toinen on valmisteluasiakirjaan pohjautuva tiedonanto parlamentille ja neuvostolle(6), joka koskee kasviproteiinin viljelyn edistämistä yhteisön alueella. Heinäkuussa 1997 järjestetyn eläinproteiineja käsitelleen kokouksen seurantakokousta ei ole suunnitteilla kuluvana vuonna 2001. (1) EYVL L 210, 7.8.1985. (2) EYVL L 141, 4.6.1999. (3) KOM(2000) 893 lopullinen. (4) KOM(1999) 744 lopullinen. (5) SEC(2001) 431. (6) KOM(2001) 148 lopullinen.